 उमर अब्दुल्ला दी अगुआई च नेशनल कांफ्रेंस-कांग्रेस गठबंधन सत्ता च औने दे इक म्हीने परैंत बी प्रशासन लेई अपने एजेंडे दी घोशना नेईं करी सकेआ ऐ।  गठबंधन दे दलें च केइएं मामलें गी लेइयै केईं चाल्ली दे बचार न।  एह् खासकर रिआसती दी खस्ताहाल स्वयत्तता ते जम्मू-कश्मीर च तला करदे अभियान दे तानशाह कनून गी ट्हाने, जिंदा लोकें दे लोकतांत्रिक अधिकारें गी दबाने लेई गल्त इस्तेमाल कीता जा करदा ऐ, दे दौं महत्वपूर्ण सुआलें उप्पर ऐ।  नेकां ब‘रे 1953 दे पैह्‌ले दे हलात मताबक रिआसती च स्वायत्तता बनाए रक्खने दी बचनबद्ध ऐ जदके कांग्रेस दे सब्बने मामलें च मजूदा स्थिति गी बनाई रक्खने दे हक्क च ऐ।  इस्सै चाल्ली दे लोकें दे मानवाधिकारें दे संरक्षण सरबंधी सुआलें दौनें गठबंधन साथिएं दे बचारें च खरा मता फर्क ऐ।  इस फर्क दी समस्या दा हल्ल किस चाल्ली कड्ढेया जाग इस बारे च सोचना अजें बाकी ऐ।  नेकां ते खासकर मुक्खमंत्री उमर अब्दुल्ला सत्ता च औने परैंत मानवाधिकारें दे गल्त इस्तेमाल गी खत्म करने ते क्रूर कनूने उप्पर इक बारी फ्ही बचार करने दा वादा करा’ रदे न।  एह् कुसै बी सरकार लेई महत्वपूर्ण होना लोड़चदा ऐ जेह्‌ड़ी कश्मीर लोकें दिएं हिक्खिएं ते जायज राजनीतिक मामलें च उंदी नुमाईंदगी करने दा दावा करदी ऐ।  हालांके उमर अब्दुल्ला सरकार पास्सेआ इस बक्खी कोई गैंह् नेईं चुक्कीं गेई ऐ।  मानवाधिकार आयोग पास्सेआ छोड़े जाने दा हुक्म जारी करने दे बावजूद बी किश अलगाववादी नेताएं उप्पर पीएसए दा लाया जाना सरकार दी कथनी ते करनी दे फर्क गी दस्सदा ऐ।  त्रै ब‘रे पैह्‌ले प्रधानमंत्री पास्सेआ आयोजत गोलमेज सम्मेलन दरान मुक्खधारा आह्‌लिएं राजनीतिक पार्टिएं दे किश प्रतिभागिएं ते राजनेताएं पास्सेआ मानवाधिकार दा सुआल चुक्केआ गेआ हा।  प्रधानमंत्री ने जम्मू-कश्मीर मानवाधिकार हनन गी खत्म करने दा आश्‍वासन दित्ता हा।  उनें अपनी इस बचनबद्ध गी इक बारी फ्ही दोह्‌राया बी ब बदकिस्मती कन्नै जमीनी सतहें उप्पर किश बी नेईं कीता गेआ ते मानवाधिकारें दा हनन अजें बी जारी ऐ। 